આજે અચાનક મને આપણો ભૂતકાળ યાદ આવી ગયો. એ આપણા ફોનમાં થયેલા લાંબા સંવાદો, કોઈપણ વિષય ના હોવા છતાં પણ કલાકોના કલાકો કેમ વીતી જતા કોઈ ખ્યાલ જ ન રહેતો, બંનેના મનમાં ચાલતી લાગણીઓની જવાળાઓ આપણને એકબીજા તરફ આકર્ષણ ઉભું કરતી હતી. હૃદયમાં ઉછળતાં દરિયાની પ્રેમરૂપી લહેરો સમગ્ર શરીરમાં એક ધ્રુજારી ઉત્પન્ન કરતી હતી, જે ફક્ત અને ફક્ત તારી પાસે હોવાનો મહેસુસ કરાવતી હતી. એ તારા શબ્દો વગર કરેલા મેસેજ પણ મને ઘણું કહી દેતા હતા જે તારા મનમાં ચાલતું હતું. શબ્દોની ક્યાં જરૂર પડતી હતી તારી વાત સમજવા માટે(જોકે આજે પણ ક્યાં જરૂર પડે છે.), તારા રોમ રોમમાં ચાલતા વિચારો, મૂંઝવણો, સવાલો બધું હું જાણી શકું છું.